KOMMISSIONENS GENNEMFØRELSESAFGØRELSE (EU) 2019/909

af 18. februar 2019

om oprettelse af en liste over obligatoriske forskningsundersøgelser og grænser til brug for det flerårige EU-program for indsamling og forvaltning af data inden for fiskeri- og akvakultur

EUROPA-KOMMISSIONEN HAR —

under henvisning til traktaten om den Europæiske Unions funktionsmåde, under henvisning til Europa-Parlamentets og Rådets forordning (EU) 2017/1004 af 17. maj 2017 om fastlæggelse af en EU-ramme for indsamling, forvaltning og anvendelse af data i fiskerisektoren samt støtte til videnskabelig rådgivning vedrørende den fælles fiskeripolitik og om ophævelse af Rådets forordning (EF) nr. 199/2008 (1), særlig første og tredje afsnit i artikel 4, stk. 1, og

ud fra følgende betragtninger:

(1) I henhold til artikel 25 i Europa-Parlamentets og Rådets forordning (EU) nr. 1380/2013 (2) skal medlemsstaterne indsamle de biologiske, miljømæssige, tekniske og socioøkonomiske data, der er nødvendige for fiskeriforvaltning. Det flerårige EU-program for indsamling, forvaltning og anvendelse af data inden for fiskeri og akvakultur for perioden 2017-2019 blev vedtaget ved Kommissionens gennemførelsesafgørelse (EU) 2016/1251 (3) og vil udløbe den 31. december 2019.

(2) Det flerårige EU-program er nødvendigt, for at medlemsstaterne kan fastlægge og planlægge deres dataindsamlingsaktiviteter i de nationale arbejdsplaner. I henhold til artikel 21 i Europa-Parlamentets og Rådets forordning (EU) nr. 508/2014 (4) skal disse nationale arbejdsplaner fremsendes til Kommissionen senest den 31. oktober i året forud for det år, hvor arbejdsplanerne skal finde anvendelse.

(3) Med henblik på at forberede revisionen af det flerårige EU-program efter 2019 er høringerne med eksperter fra Den Videnskabelige, Tekniske og Økonomiske Komité for Fiskeri, regionale koordinationsgrupper, medlemsstaternes repræsentanter og andre relevante interessenter i gang og vil først blive afsluttet i slutningen af 2019. Som følge heraf vil det nye flerårige EU-program, hvori der vil blive taget hensyn til resultaterne af disse høringer, ikke blive vedtaget før 2021.

(4) For perioden fra 2020 til 2021 er det derfor nødvendigt at vedtage bestemmelserne om listen over obligatoriske forskningsundersøgelser til havs og de grænser, under hvilke det ikke er obligatorisk for medlemsstaterne at indsamle data, omfattet af det nuværende flerårige EU-program, på baggrund af forordning (EU) 2017/1004.

(5) Med denne afgørelse fastsættes i overensstemmelse med artikel 4 i forordning (EU) 2017/1004 en liste over obligatoriske forskningsundersøgelser til havs og de grænser, under hvilke det ikke er obligatorisk for medlemsstaterne at indsamle data for deres fiskeri- og akvakulturaktiviteter eller gennemføre forskningsundersøgelser til havs som omhandlet i artikel 5, stk. 1, litra b), og c), i forordningen. Detaljerede ordninger vedrørende medlemsstaternes indsamling og forvaltning af biologiske, miljømæssige, tekniske og socioøkonomiske data som omhandlet i artikel 5, stk. 1, litra a), i forordningen, fastsættes i Kommissionens delegerede afgørelse (EU) 2019/910 (5).

(6) Af hensyn til retssikkerheden bør Kommissionens gennemførelsesafgørelse (EU) 2016/1251 ophæves.

(7) Foranstaltningerne i denne afgørelse er i overensstemmelse med udtalelse fra Forvaltningskomitéen for Fiskeri og Akvakultur —

VEDTAGET DENNE AFGØRELSE:

Artikel 1 Med henblik på det flerårige EU-program for indsamling og forvaltning af data inden for fiskeri for perioden 2020-2021 fastsættes der i bilaget til denne afgørelse en liste over obligatoriske forskningsundersøgelser til havs og de grænser, under hvilke det ikke er obligatorisk for medlemsstaterne at indsamle data for deres fiskeri- og akvakulturaktiviteter eller foretage forskningsundersøgelser til havs, som omfattes af den del af det flerårige EU-program, der er omhandlet i artikel 5, stk. 1, litra b), og c), i forordning (EU) 2017/1004.

Artikel 2 Kommissionens gennemførelsesafgørelse (EU) 2016/1251 ophæves med virkning fra den 1. januar 2020.

Artikel 3 Denne afgørelse træder i kraft dagen efter offentliggørelsen i Den Europæiske Unions Tidende. Den anvendes fra den 1. januar 2020.

Udfærdiget i Bruxelles, den 18. februar 2019. På Kommissionens vegne Jean-Claude JUNCKER Formand

(1) EUT L 157 af 20.6.2017, s. 1.

(2) Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).

(3) Kommissionens gennemførelsesafgørelse (EU) 2016/1251 af 12. juli 2016 om vedtagelse af et flerårigt EU-program for indsamling, forvaltning og anvendelse af data inden for fiskeri og akvakultur for perioden 2017-2019 (EUT L 207 af 1.8.2016, s. 113).

(4) Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (EUT L 149 af 20.5.2014, s. 1).

(5) Kommissionens delegerede afgørelse (EU) 2019/910af 13. marts 2019 om fastlæggelse af et flerårigt EU-program for indsamling, forvaltning og anvendelse af biologiske, miljømæssige, tekniske og socioøkonomiske data inden for fiskeri og akvakultur (se side 27 i denne EUT).